Alþingi hefur samþykkt breytingu á lögum um úrskurðarnefnd umhverfis - og auðlindamála sem felur í sér að fjölga nefndarmönnum um tvo . Er þetta gert til að bregðast annars vegar við fjölda kærumála hjá nefndinni og hins vegar við uppsöfnuðum vanda vegna ólokinna mála úrskurðarnefndar skipulags - og byggingarmála , sem var lögð niður árið 2011 . Úrskurðarnefnd umhverfis - og auðlindamála er í dag skipuð sjö mönnum ; formanni sem skal uppfylla starfsgengisskilyrði héraðsdómara ásamt sex nefndarmönnum með mismunandi sérþekkingu . Að jafnaði er nefndin skipuð þremur fulltrúum við meðferð máls en fimm í stærri málum . Er talið nauðsynlegt að styrkja nefndina með því að fjölga lögfræðimenntuðum nefndarmönnum , auk þess sem varaformaður nefndarinnar er nú aðalmaður í nefndinni , sem hefur ýmiskonar hagræði í för með sér . Með lagabreytingunni er úrskurðarnefnd skipulags - og byggingarmála endanlega lögð niður og úrskurðarnefnd umhverfis - og auðlindamála falið óskorað umboð til að ljúka óafgreiddum málum eldri nefndar .